2.  4. การวิจัยและพัฒนา

บริษัทได้ให้ความสำคัญกับการวิจัยและพัฒนามาอย่างต่อเนื่อง
โดยปัจจุบันบริษัทได้จัดงบประมาณสำหรับการทำวิจัยและพัฒนาประมาณ ร้อยละ 10
ของกำไรสุทธิหลังหักภาษี และมีการจัดตั้งหน่วยงานวิจัยและพัฒนาขึ้นโดยเฉพาะ
เพื่อวัตถุประสงค์ดังต่อไปนี้ :

-   ติดตามความเคลื่อนไหวและแนวโน้มของเทคโนโลยีและนวัตกรรมใหม่ๆ
    ที่เกี่ยวข้องกับธุรกิจของบริษัท เพื่อให้สามารถนำเสนอและตอบสนองความต้องการของลูกค้าได้
    รวมถึงการนำมาประยุกต์ใช้กับงานได้อย่างเหมาะสม

-   ออกแบบและสร้างสรรค์ผลิตภัณฑ์ใหม่ๆ ของบริษัททั้งทางด้านฮาร์ดแวร์และซอฟต์แวร์
    เพื่อสร้างความได้เปรียบของบริษัทในแง่ต้นทุนและคุณลักษณะของสินค้า
    รวมทั้งลดการพึ่งพาสินค้าจากผู้ผลิตภายนอก

การที่บริษัทมีหน่วยงานวิจัยและพัฒนาและมีผลิตภัณฑ์เป็นของบริษัทเอง
เป็นการสร้างทรัพย์สินทางปัญญา (Intellectual Property)
ที่จะสามารถเปลี่ยนเป็นธุรกิจที่สร้างรายได้เป็นอย่างดีได้ในระยะยาว
สำหรับแนวทางในการพัฒนาและขยายฐานผลิตภัณฑ์นอกจากจะทำโดยการพัฒนาและวิจัยโดยบุคลากรของบริษัท
(In-House Development) แล้ว
เพื่อให้สามารถพัฒนาและขยายฐานได้อย่างรวดเร็วและเพิ่มความสร้างสรรค์ในผลงาน
บริษัทได้สร้างเครือข่ายพันธมิตร (Alliance Network)
ได้มีการเปิดกว้างให้นักพัฒนาอิสระสามารถเสนอผลงานหรือแนวคิดในการพัฒนาทรัพย์สินทางปัญญาที่มีอยู่แก่บริษัท
โดยอาจจะขายลิขสิทธิ์หรือร่วมมือกับบริษัทในการพัฒนาต่อไปให้แล้วเสร็จจนสามารถสร้างรายได้
ทั้งนี้นักพัฒนาเจ้าของผลงานอาจได้รับผลตอบแทนในรูปของเงินสดหรือส่วนแบ่งรายได้
โดยมูลค่าผลตอบแทนหรือสัดส่วนรายได้จะขึ้นอยู่กับความคืบหน้าของผลงานที่นำเสนอต่อบริษัท
ซึ่งเป็นการเพิ่มศักยภาพและโอกาสในการสร้างรายได้ทางการค้า ทั้งนี้คณะกรรมการเทคโนโลยี
(Technology Committee)
และผู้บริหารของบริษัทจะร่วมกันพิจารณาถึงความเป็นไปได้ทั้งทางด้านธุรกิจและทางด้านเทคนิค
และกำหนดผลตอบแทนดังกล่าว

ในปี 2549 บริษัทยังคงให้ความสำคัญกับการวิจัยและพัฒนาผลิตภัณฑ์ใหม่อยู่อย่างต่อเนื่อง
โดยการเชื่อมโยงกับธุรกิจลูกค้าที่เป็นกลุ่มเป้าหมาย อาทิ กลุ่มสื่อสารโทรคมนาคม
หน่วยงานภาครัฐและการศึกษา และอุตสาหกรรมการผลิต
เพื่อตอบสนองความต้องการลูกค้าในแต่ละกลุ่มธุรกิจ โดยเฉพาะกลุ่มสถาบันการเงิน
ซึ่งมีแนวโน้มความต้องการลงทุนทางด้านเทคโนโลยีสารสนเทศค่อนข้างสูงในช่วงระยะ 1-2 ปีนี้
เนื่องจากสถาบันการเงินแต่ละแห่งมีความจำเป็นต้องปรับปรุงระบบฐานข้อมูล (Data
Management) ขององค์กร โดยการปฏิบัติตามกฎกติกาใหม่ของธนาคารแห่งประเทศไทย
ในการปฏิบัติตามหลักเกณฑ์การกำกับดูแลเงินกองทุนของสถาบันการเงินตาม Basel II
ที่จะเริ่มนำมาบังคับใช้ในปีพ.ศ. 2551 รวมทั้งวิธีการลงบัญชีแบบใหม่ IAS 39
บริษัทจึงได้มีการจัดสรรบุคลากรขึ้นมาจำนวนหนึ่ง ที่มีความรู้ความเชี่ยวชาญเฉพาะด้าน (Business
Analysis/Domain Expert) ในแต่ละกลุ่มธุรกิจ เพื่อศึกษาวิจัยข้อมูลในด้านต่าง ๆ อาทิ
ความต้องการของแต่ละสถาบันการเงิน รวมถึงโอกาสความเป็นไปได้ในเชิงการตลาด
เพื่อนำมาพัฒนาเป็นผลิตภัณฑ์และการบริการ (Product & Solution) ของบริษัท
ในการตอบสนองความต้องการของกลุ่มลูกค้า

นอกจากนี้ บริษัทยังมีการร่วมทุนกับบริษัทพันธมิตรที่มีศักยภาพทางธุรกิจสูง
ซึ่งมีความเชี่ยวชาญการทำวิจัยและพัฒนาซอฟต์แวร์เฉพาะด้าน เพื่อร่วมกันวิจัยและพัฒนาผลิตภัณฑ์ใหม่
ๆ รวมถึงแลกเปลี่ยนข่าวสารข้อมูลระหว่างกัน เพื่อเสริมสร้างฐานความรู้แก่องค์กร
และการพัฒนาเพื่อเป็นเจ้าของทรัพย์สินทางปัญญา (Intellectual Property)
เพื่อสร้างมูลค่าเพิ่มทางธุรกิจ รวมทั้งการพัฒนาโปรแกรมประยุกต์เพื่อเสนอทางออกแก่ลูกค้า
(Solution Design) จากเทคโนโลยีและผลิตภัณฑ์ของบริษัทที่เป็นพันธมิตร
ซึ่งจะช่วยเพิ่มศักยภาพการแข่งขันให้บริษัทได้มากขึ้น
ตลอดจนจัดตั้งทีมงานทีมีความรู้ความเชี่ยวชาญในเทคโนโลยีเฉพาะด้าน เช่น
ระบบบริหารจัดการคลังข้อมูล (Data Warehouse) การนำเสนอข้อมูลเพื่อสนับสนุนการตัดสินใจ
(Business Intelligence) ระบบบริหารจัดการงานเทคโนโลยีสารสนเทศ (Business
Service Management) ที่ปรึกษาไอทีเชิงกลยุทธ์ (IT Consulting)
ระบบบริหารจัดการความปลอดภัยของข้อมูล (Security and Identity Management)
มาตรฐานการพัฒนาระบบบริหารจัดการงานบริการด้านเทคโนโลยีสารสนเทศ (Information
Technology Infrastructure Library : ITIL) ระบบรักษาความปลอดภัยของข้อมูล
(Information Security) และระบบเครื่องแม่ข่ายและการจัดเก็บข้อมูล (System and
Storage) เพื่อเจาะกลุ่มเป้าหมายที่เป็นตลาดเฉพาะ (Niche Market) มากขึ้น
และการให้บริการในเชิงบริหารจัดการ (Managed Service)
เพื่อเพิ่มประสิทธิภาพการให้บริการแก่ลูกค้า ซึ่งเริ่มดำเนินการในปีที่ผ่านมา

ตลอดจนการศึกษาแนวโน้มของเทคโนโลยีใหม่ ๆ
โดยพิจารณาให้เข้ากับสภาวะแวดล้อมของแต่ละองค์กร และนำมาประยุกต์ใช้ (Customization)
เพื่อพัฒนาเป็นผลิตภัณฑ์ (Solution) ของบริษัท และการพัฒนาขั้นตอนการทำงานต่าง ๆ
ที่เป็นระเบียบวิธีการ (MFEC Methodology)
เพื่อการพัฒนาคุณภาพงานในการตอบสนองความต้องการแก่ลูกค้า
โดยการวิจัยและพัฒนาผลิตภัณฑ์ให้แก่ลูกค้าที่เห็นเด่นชัด อาทิ การพัฒนาอุปกรณ์อ่านลายนิ้วมือ
(Fingerprint Verification & Identification System)
ให้กับมหาวิทยาลัยมหาสารคาม ซึ่งถือเป็นโครงการลำดับต้น ๆ
ในการวิจัยและพัฒนาอุปกรณ์ดังกล่าวให้กับกลุ่มลูกค้าในเชิงพาณิชย์
รวมทั้งเทคโนโลยีเกี่ยวกับรหัสสัญญาณแบบใช้คลื่นความถี่วิทยุ (RFID)
ที่เริ่มให้ความสำคัญกับการศึกษาและพัฒนามากขึ้น เพื่อการประยุกต์ใช้ในเชิงธุรกิจ
หลังจากที่ทั่วโลกเริ่มมีกระแสความตื่นตัวในการนำมาใช้งานในธุรกิจต่าง ๆ มากขึ้น
ตลอดจนการพัฒนาเกมส์บนโทรศัพท์มือถือ (Mobile Application) ภายหลังเข้าร่วมทุนกับบริษัท
พรอมท์นาว จำกัด และบริษัท แอดวานซ์ อินเทลลิเจนซ์ โมเดิร์นนิตี้ จำกัด เมื่อปีพ.ศ. 2547
ที่ยังคงให้ความสำคัญกับการพัฒนาอยู่อย่างต่อเนื่อง